ai4bharat/Pralekha huggingface dataset:
पंतप्रधान कार्यालय
पंतप्रधान 19 जून रोजी प्रगती मैदान एकात्मिक संक्रमण मार्गिका करणार राष्ट्राला समर्पण
मुख्य बोगदा आणि पाच भुयारी मार्गांचे होणार समर्पण
प्रगती मैदान पुनर्विकास प्रकल्पाचा अंतर्गत घटक
विनाअडथळा वाहतुकीची सुनिश्चिती आणि भैरव मार्गावरील वाहतुकीचा बोजा कमी होणार
नागरी पायाभूत सुविधांमध्ये परिवर्तन घडवून जीवन सुखमय करण्याच्या सुनिश्चितीच्या दिशेने प्रकल्प हा एक पाऊल
पंतप्रधान नरेंद्र मोदी येत्या 19 जून 2022 रोजी सकाळी 10-30 वाजता प्रगती मैदान एकात्मिक संक्रमण मार्गिका प्रकल्पाचा मुख्य बोगदा आणि पाच भुयारी मार्ग राष्ट्राला समर्पित करणार आहेत. या वेळी ते उपस्थितांना संबोधितही करणार आहेत. प्रगती मैदान पुनर्विकास प्रकल्पाचा एकात्मिक संक्रमण मार्गिका प्रकल्प हा अंतर्गत घटक आहे.
प्रगती मैदान संक्रमण मार्गिका प्रकल्प 920 कोटी रूपये खर्च करून बांधण्यात आला असून संपूर्ण निधीचा पुरवठा हा केंद्र सरकारने केला आहे. प्रगती मैदान येथे विकसित करण्यात येत असलेल्या नवीन जागतिक दर्जाचे प्रदर्शन केंद्र आणि संमेलन स्थळापर्यंत विनाअडथळा आणि सुरळीतपणे जाता यावे, हा यामागील उद्देश्य आहे. तसेच यामुळे प्रगती मैदान येथे होणारे कार्यक्रम आणि प्रदर्शनांमध्ये प्रदर्शक तसेच नागरिकांना सहजपणे सहभाग घेण्याची सुविधा उपलब्ध झाली आहे.
या प्रकल्पाचा परिणाम केवळ प्रगती मैदानपुरताच रहाणार नाही तर विनाअडथळा वाहतूक होणार असल्याने लोकांचा जाण्यायेण्याचा वेळ आणि खर्च वाचणार आहे. तसेच प्रकल्पाचा फायदा खूप मोठ्या प्रमाणावर होणार आहे. नागरी पायाभूत सुविधांमध्ये परिवर्तन घडवून लोकांचे जीवन सुखमय करण्याची सुनिश्चिती करण्याच्या सरकारच्या व्यापक दृष्टिकोनाचाच हा प्रकल्प भाग आहे.
मुख्य बोगदा हा रिंग रोडला इंडिया गेटशी पुराना किला मार्गाद्वारे जोडत असून तो प्रगती मैदानातून जातो. सहा पदरी विभाजित बोगद्याचे बहुविध उद्देश्य आहेत. ज्यात प्रगती मैदानाच्या तळघरातील विशाल पार्किंग स्थळापर्यंत प्रवेशमार्गाचा समावेश आहे. बोगद्याचे आगळे वेगळे वैशिष्ट्य हे आहे की, मुख्य बोगदा मार्गाच्या खाली जे दोन आडवे बोगदे बांधण्यात आले आहेत, त्यामुळे पार्किंगच्या जागेतून दोन्ही बाजूंनी वाहतूक चालेल. वाहतूक सुरळीत चालण्यासाठी बोगद्यात अद्ययावत अग्नी व्यवस्थापन, आधुनिक वायुवीजन आणि स्वयंचलित गटार व्यवस्था, डिजिटल नियंत्रित सीसीटीव्ही आणि सार्वजनिक उद्घोषणा प्रणाली अशा अत्याधुनिक जागतिक दर्जाच्या सुविधा सुसज्ज आहेत. भैरव मार्ग हा त्याच्या वहन क्षमतेच्या कितीतरी जास्त प्रमाणात वापरला जात असून हा बहुप्रतिक्षित बोगदा भैरव मार्गाला पर्यायी मार्ग म्हणून काम करेल आणि त्यामुळे भैरव मार्गावरील वाहतुकीचा ताण कमी होणयास मदत होईल.
या बोगद्याबरोबरच, सहा भुयारी मार्ग असून त्यापैकी चार मथुरा रस्त्यावर तर एक भैरव मार्गावर आणि एक रिंग रोड तसेच भैरव मार्ग एकमेकांना छेद देऊन जातात त्याठिकाणी आहे.
शिक्षण मंत्रालय
भारत आणि सिंगापूर नैसर्गिक मित्र, दोन्ही देशांमध्ये शिक्षण आणि कौशल्य विकास क्षेत्रात भक्कम बंध- धर्मेंद्र प्रधान
सिंगापूरच्या नानयांग टेक्नॉलॉजिकल युनिव्हर्सिटीच्या शिष्टमंडळाने शिक्षणमंत्री धर्मेंद्र प्रधान यांची घेतली भेट
नवी दिल्ली, 18 जानेवारी 2023
ठळक मुद्दे :
- यावेळी झालेल्या चर्चेत, शिक्षण क्षेत्रात सहकार्य अधिक दृढ करणे, त्यातही नवोन्मेषाचे लोकशाहीकरण, उद्यमशीलतेला प्रोत्साहन आणि युवकांसाठी अधिक संधी निर्माण करणे, यावर भर देण्यात आला.
केंद्रीय शिक्षण आणि कौशल्याविकास मंत्री धर्मेंद्र प्रधान यांनी आज सिंगापूरच्या नानयांग तंत्रज्ञान विद्यापीठाच्या शिष्टमंडळाची भेट घेतली. सिंगापूर उच्च आयोगाच्या प्रधान सचिव अमांडा क्वेक यांच्या नेतृत्वाखाली आलेल्या या शिष्टमंडळासोबत नवोन्मेषाचे लोकशाहीकरण करणे, उद्योजकता वाढवणे आणि तरुणांसाठी संधी निर्माण करणे यावर लक्ष केंद्रित करून शिक्षण क्षेत्रातील सहकार्य मजबूत करण्यावर चर्चा करण्यात आली.
भारत आणि सिंगापूर हे शिक्षण आणि कौशल्य विकास क्षेत्रात मजबूत संबंध असलेले नैसर्गिक मित्र आहेत. आम्ही सिंगापूरसोबत शैक्षणिक आणि उद्योगांच्या सहभागासह परस्पर सहकार्य वाढविण्यास उत्सुक आहोत,असे धर्मेंद्र प्रधान यावेळी म्हणाले.
N.Chitale/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 134
पंतप्रधान कार्यालय
जागतिक आरोग्य दिनानिमित्त पंतप्रधानांचा संदेश
जागतिक आरोग्य दिनानिमित्त पंतप्रधान नरेंद्र मोदी यांचा संदेश पुढीलप्रमाणे आहे.
"जनतेला उच्च दर्जाची आणि परवडणारी आरोग्य सेवा उपलब्ध व्हावी यासाठी केंद्र सरकार आयुष्मान भारत आणि पंतप्रधान जनऔषधी योजनेसह अनेक उपाययोजना करत आहे. कोविड-19 विरूद्ध लढा बळकट करण्यासाठी भारत जगातील सर्वात मोठी लसीकरण मोहीम राबवत आहे.
जागतिक आरोग्य दिनी आपण मास्कचा वापर, नियमितपणे हात धुणे आणि इतर नियमांचे पालन करण्याबरोबरच शक्य ती सर्व काळजी घेऊन कोविड -19 शी लढण्यावर आपले लक्ष केंद्रित करूया.
त्याच वेळी प्रतिकारशक्ती वाढविण्यासाठी आणि तंदुरुस्त राहण्यासाठी सर्व संभाव्य उपाय करा .
जागतिक आरोग्य दिन हा आपली वसुंधरा निरोगी ठेवण्यासाठी रात्रंदिवस परिश्रम घेणाऱ्या सर्वांप्रति कृतज्ञता व प्रशंसा व्यक्त करण्याचा दिवस आहे. आरोग्य सेवेतील संशोधन आणि नाविन्यपूर्णतेला पाठबळ देण्याच्या आपल्या बांधिलकीचा पुनरुच्चार करण्याचा देखील हा दिवस आहे.
आरोग्य आणि कुटुंब कल्याण मंत्रालय
दैनंदिन नवीन रुग्णसंख्येतील 69% रुग्णसंख्या ही महाराष्ट्र, दिल्ली, केरळ, पश्चिम बंगाल, राजस्थान, उत्तर प्रदेश, हरयाणा आणि छत्तीसगढ़ या आठ राज्यांमधील
प्रति दशलक्ष लोकसंख्येमागील निदान चाचण्यांच्या संख्य़ेने 1 लाखांचा टप्पा ओलांडला
23 राज्ये/केंद्रशासित प्रदेशातील प्रति दशलक्ष लोकसंख्येमागील चाचण्यांची संख्या राष्ट्रीय सरासरीहून जास्त
आज भारतातील उपचाराधीन  रुग्णांची संख्या 4,54,940 झाली आहे. भारताच्या एकूण रुग्णसंख्येत उपचाराधीन रुग्णसंख्येचे प्रमाण 4.87% आहे. गेल्या 24 तासात देशात 41,322 नवीन कोविड रुग्णसंख्या नोंदवली गेली.
दैनंदिन नवीन रुग्णसंख्येपैकी 69.04 टक्के रुग्ण आठ राज्ये/केंद्रशासित प्रदेशातील आहेत. ती राज्ये म्हणजे महाराष्ट्र, दिल्ली, केरळ, पश्चिम बंगाल, राजस्थान, उत्तर प्रदेश, हरयाणा व चंदीगढ़ .
महाराष्ट्रात सर्वाधिक 6,185 नवीन कोविड- रुग्ण आहेत, दिल्लीत 5,482 रुग्ण तर केरळमधील नवीन रुग्णसंख्या 3,966 एवढी आहे.
देशातील दर दशलक्ष लोकसंख्येमागील चाचण्यांनी 1 लाखांचा टप्पा ओलांडला. भारतात दर दशलक्ष लोकसंख्येमागे 100,159.7 चाचण्या केल्या गेल्या.
गेल्या 24 तासात 11,57,605 निदान चाचण्या केल्या गेल्या त्यामुळे एकूण निदान चाचण्यांची संख्या 13.82 कोटी  झाली आहे.
निदान चाचण्यांच्या संख्येतील ही वाढ म्हणजे निदान चाचणी करण्यासाठीच्या मुलभूत सुविधांमध्ये सतत होणारी संख्यात्मक आणि गुणात्मक वाढ याची निष्पत्ती आहे. देशभरात 1,175 सरकारी आणि 986 खाजगी अश्या एकूण 2,161 निदान-प्रयोगशाळा असून त्याच्यामुळे दैनंदिन चाचण्याची क्षमता मोठ्या प्रमाणावर वाढली आहे.
आता राष्ट्रीय आकडेवारीवर दृष्टीक्षेप.
23 राज्ये/केंद्रशासित प्रदेशातील दर दशलक्ष लोकसंख्येमागील निदान चाचण्यांची संख्या राष्ट्रीय चाचण्यांच्या सरासरीहून जास्त आहे.
13 राज्ये/केंद्रशासित प्रदेशातील दर दशलक्ष लोकसंख्येमागील निदान चाचण्यांची संख्या राष्ट्रीय चाचण्यांच्या सरासरीहून कमी आहे.
भारतातील बरे झालेल्यांची एकूण संख्या 87.59 लाख  आहे, तर राष्ट्रीय रिकवरी दर आज 93.68 टक्के होता.
गेल्या चोविस तासात देशात बरे झालेल्यांची संख्या 41,452 नोंदवली गेली.
बरे झालेल्यांच्या ताज्या आकडेवारीपैकी 76.55 टक्के दहा राज्ये/केंद्रशासित प्रदेशातील आहेत.
रोगमुक्तांची दैनंदिन संख्या दिल्लीत सर्वाधिक असून 5,937 जणांना बरे झाल्याने रुग्णालयातून सुटी मिळाली आहे, त्याखालोखाल केरळातील रोगमुक्तांची संख्या 4,544 असून महाराष्ट्रात 4,089 जण बरे झाले आहेत.
गेल्या 24 तासातील 485 कोविड मृत्यूंपैकी 78.35% मृत्यू हे दहा राज्ये/ केंद्रशासित प्रदेशातील आहेत.
दिल्लीत नव्याने झालेले मृत्यू सर्वाधिक म्हणजे 98 नोंदवले गेले आहेत. महाराष्ट्रात 85 तर पश्चिम बंगालमध्ये त्या खालोखाल 46 मृत्यूंची नोंद झाली आहे.
S.Tupe/V.Sahajrao/P.Kor
सांस्कृतिक मंत्रालय
श्री प्रह्लादसिंग पटेल यांच्या अध्यक्षतेखाली दूरदृश्य प्रणालीद्वारे ब्रिक्स देशांच्या संस्कृती मंत्र्यांची सहावी बैठक संपन्न
संस्कृती आणि पर्यटन राज्यमंत्री , श्री प्रह्लादसिंग पटेल यांनी शुक्रवारी दूरदृश्य प्रणालीद्वारे ब्रिक्स देशांच्या संस्कृती मंत्र्यांची 6 वी बैठक आयोजित केली होती. संघराज्य प्रजासत्ताक ब्राझील, रशियन संघराज्य, भारत प्रजासत्ताक, चीन जन प्रजासत्ताक आणि दक्षिण आफ्रिका प्रजासत्ताक यांच्या संस्कृती मंत्रालयांच्या प्रतिनिधींनी या बैठकीत भाग घेतला.
संबंध आणि सुसंवाद सांस्कृतिक समन्वय या संकल्पनेअंतर्गत ब्रिक्स देशांमधील सांस्कृतिक उपक्रमांच्या प्रगतीसाठी आणि विस्तारासाठी चर्चा झाली.
संस्कृती राज्यमंत्र्यांनी बैठकीतील उपस्थितांना संबोधित केले आणि ब्रिक्समधील सांस्कृतिक सहकार्य बळकट करण्यासाठी भारताचा दृष्टीकोन सादर केला. मंत्री म्हणाले की, कोविड 19 स्थितीमुळे जगाला गेल्या दीड वर्षापासून या संकटाचा सामना करावा लागला आहे.
संस्कृती राज्यमंत्र्यांनी बैठकीतील उपस्थितांना संबोधित केले आणि ब्रिक्समधील सांस्कृतिक सहकार्य बळकट करण्यासाठी भारताचा दृष्टीकोन सादर केला.
कोविड 19 स्थितीमुळे जगाला गेल्या दीड वर्षापासून या संकटाचा सामना करावा लागला आहे सांस्कृतिक पैलूंवरील परिमाणांसह जीवनाच्या सर्व क्षेत्रांवर महामारीचा दुष्परिणाम होण्याची चिंता मंत्र्यांनी व्यक्त केली.सद्य परिस्थितीत डिजिटल तंत्राचा वापर आणि त्याची स्वीकार्यता यावर त्यांनी भाष्य केले.
ब्रिक्स देशांतील मूर्त आणि अमूर्त वारशाच्या ज्ञानावर सांस्कृतिक अनुभवांची ऑनलाइन देवाणघेवाण करण्याच्या क्षेत्रामधील सहकार्यांवर मंत्र्यांनी भर दिला.
समतोल आंतरराष्ट्रीय मानवतावादी संवाद स्थापित करण्यासाठी संस्कृतीच्या भूमिकेचे महत्त्व त्यांनी अधोरेखित केले.संग्रहालये, कला, नाट्य इत्यादी क्षेत्रात ऑनलाइन सांस्कृतिक उपक्रम राबविण्यासाठी ब्रिक्स देशांच्या सांस्कृतिक संस्थांच्या प्रयत्नांचे त्यांनी कौतुक केले.आपल्या हस्तलिखितांमध्ये असलेल्या माहितीच्या अमूल्य खजिन्याचा उपयोग करण्याच्या उद्देशाने, मंत्र्यांनी प्राचीन हस्तलिखितांचे जतन, संवर्धन आणि डिजिटायझेशन क्षेत्रात ब्रिक्स आघाडी स्थापनेचा प्रस्ताव दिला.
श्री पटेल यांनी विद्यमान युनेस्को अधिवेशनांच्या अनुपालनाबरोबरच ब्रिक्सच्या चौकटीत परस्पर मदत आणि पाठिंबा देऊन आपल्या मूर्त व अमूर्त सांस्कृतिक वारशाचे संरक्षण करण्याची आवश्यकता अधोरेखित केली. भारताच्या स्वातंत्र्याच्या 75 वर्षानिमित्ताने आयोजित ‘आझादी का अमृत महोत्सव कार्यक्रम’ अंतर्गत मार्च 2021 पासून सुरु झालेल्या ऐतिहासिक सोहळ्याची त्यांनी माहितीही दिली.
श्री पटेल यांनी ब्रिक्स अध्यक्षपदासाठी असलेल्या “ब्रिक्स @ 15:: ब्रिक्स सांस्कृतिक सहकार्याला प्रोत्साहन देण्याच्या संदर्भात सातत्य, एकत्रीकरण आणि जाणीव यासाठी आंतर ब्रिक्स सहकार्य.या भारताच्या संकल्पनेचाही उल्लेख केला.
महामारीवर मात करण्याच्या दृष्टीने, संग्रहालये, कला दालने , नाट्यगृह, ग्रंथालये या क्षेत्रांत ब्रिक्स देशांमधील सांस्कृतिक सहकार्य बळकट करण्यावर, वाढविण्यावर आणि ऑनलाईन कार्यक्रम आयोजित करण्यासाठी आधुनिक तंत्रज्ञानाच्या वापराला चालना देण्यासाठी या बैठकीत घोषणापत्र जाहीर करत सहमती दर्शविली गेली.
बैठकीच्या शेवटी, ब्रिक्स संस्कृती मंत्र्यांच्या दूरदृश्य प्रणालीद्वारे सहाव्या बैठकीतीळघोषणापत्रावर सदस्य देशांच्या सर्व प्रतिनिधींनी स्वाक्षरी केली.
सांख्यिकी आणि कार्यक्रम अंमलबजावणी मंत्रालय
एमपीएलएडी योजनेच्या व्याप्तीचा विस्तार
नवी दिल्ली, 27 मार्च 2023
सुधारित मार्गदर्शक तत्त्वांनुसार, खासदारांना स्थानिक विकासकामांसाठी दिल्या जाणाऱ्या निधी म्हणजेच एमपीएलएडी योजनेंतर्गत, कामे निवडण्यासाठी लवचिकता देण्यात आली आहे मात्र त्यातून समाजाच्या व्यापक सार्वजनिक हितासाठी शाश्वत सार्वजनिक मालमत्तेची निर्मिती झाली पाहिजे. प्रत्येक आर्थिक वर्षाच्या सुरुवातीला काही अटींच्या अधीन राहून वार्षिक निधी काढण्यासंदर्भातल्या मर्यादा मंजूर केल्या जातील,त्यामुळे नवीन प्रकल्पांची शिफारस करण्यापूर्वी मंत्रालयाकडून प्रत्यक्ष निधी जारी होण्यासाठी प्रतीक्षा करण्याची खासदारांना आवश्यकता नाही. निधी संदर्भातली संपूर्ण प्रक्रिया एका माहिती तंत्रज्ञान मंचावरून कार्यान्वीत केली जाईल यामुळे खासदार, केंद्र आणि राज्य सरकारी संस्था, जिल्हाधिकारी इत्यादींसह सर्व हितसंबंधितांना निधीची स्थिती आणि प्रत्यक्ष वेळेच्या आधारावर कामांवर लक्ष ठेवता येईल.सर्व अनावश्यक तरतुदी काढून टाकण्यात आल्या आहेत आणि अनेक नवीन तरतुदींचा समावेश करण्यात आला आहे.
सांख्यिकी आणि कार्यक्रम अंमलबजावणी मंत्रालयाचे राज्यमंत्री , नियोजन मंत्रालय आणि कॉर्पोरेट व्यवहार मंत्रालयाचे राज्यमंत्री राव इंद्रजीत सिंह यांनी आज राज्यसभेत एका लेखी उत्तरात ही माहिती दिली.
N.Chitale/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 104
रेल्वे मंत्रालय
झारखंडमधील हंसदिहा- गोड्डा या रेल्वे मार्गाचे पियुष गोयल यांच्याकडून लोकार्पण
गोड्डा -नवी दिल्ली हमसफर विशेष ट्रेनला पियुष गोयल यांनी दाखवला हिरवा झेंडा
नवी दिल्ली, 8 एप्रिल 2021
झारखंडच्या सर्वांगिण विकासाची हमी देत केंद्रीय रेल्वेमंत्री, वाणिज्य आणि व्यापार, ग्राहक व्यवहार, अन्न आणि सार्वजनिक वितरण व्यवस्था मंत्री पियुष गोयल यांनी आज दूरदृश्य प्रणालीच्या माध्यमातून हंसदिहा- गोड्डा या नवीन रेल्वे मार्गाचे राष्ट्रार्पण केले तसेच नवी दिल्ली हमसफर विशेष रेल्वेला हिरवा झेंडा दाखवला. हा नवीन रेल्वे मार्ग अधिक चांगला व कमी खर्चिक वाहतूक पर्याय देईल तसेच मालाची विनाविलंब वाहतूक करण्यासाठी उपयोगी ठरेल. त्याचप्रमाणे झारखंडमधील दुमका आणि गोड्डा या भागांच्या सामाजिक तसेच आर्थिक विकासाला चालना देईल. रेल्वे बोर्डाचे अध्यक्ष आणि मुख्य कार्यकारी अधिकारी सुनीत शर्मा तसेच इतर मान्यवर या कार्यक्रमाला दूरदृश्य प्रणालीच्या माध्यमातून उपस्थित होते.
झारखंड राज्य, खनिजे व अनेक धार्मिक स्थळे यासाठी प्रसिद्ध आहे. हे महात्म्य प्रत्यक्षात आणण्याच्या कामी भारतीय रेल्वेचा सहभाग राहील असे पियुष गोयल यांनी याप्रसंगी बोलताना सांगितले. हंसदिहा- गोड्डा हा प्रकल्प 2011 मध्ये मंजूर झाला होता परंतु 2014 पर्यंत या प्रकल्पात कोणतीही प्रगती झाली नव्हती 2014 मध्ये पंतप्रधान नरेंद्र मोदी यांनी प्रकल्पांचा आढावा घेतला तेव्हा या प्रकल्पासाठी जमीन संपादित केली नसल्याचे उघड झाले. पंतप्रधान नरेंद्र मोदी यांनी दिलेल्या आदेशावरून नव्या मार्गाच्या प्रकल्पाच्या बाबतीत त्वरित प्रगती करण्यात आली. आत्तापर्यंत या प्रकल्पात 550 कोटी रुपयांची गुंतवणूक झाली आहे. नवीन हंसदिहा-गोड्डा रेल्वे मार्गामुळे या भागात नवीन रोजगार संधी उपलब्ध होतील. भविष्यात या प्रदेशातील शेतकऱ्यांची उत्पादने बाजारात आणण्यासाठी किसान रेल्वे सुरु करता येईल.
झारखंड राज्याच्या विकासासाठी 663 कोटी रुपये पायाभूत कामांचा विकास व झारखंड राज्यातील प्रवाशांच्या सुविधांसाठी खर्च झाले आहेत.
हंसदिहा-गोड्डा नवीन रेल्वे मार्ग ही झारखंडच्या लोकांची फार पूर्वीपासूनची मागणी आहे. नवीन रेल्वे मार्ग उभारताना दोन मोठे पूल आणि 33 छोटे पूल उभारण्यात आले.
याशिवाय, या नवीन मार्गावरील रेल्वे सेवेमुळे भारताच्या राजधानीत म्हणजेच दिल्लीत जाणाऱ्या प्रवाशांना लाभ मिळेलJaydevi PS/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 138
मंत्रिमंडळ
भारत आणि जर्मनी दरम्यान नागरी विमान वाहतूक क्षेत्रात सह्कार्यावरील सामंजस्य कराराला मंत्रिमंडळाची मंजुरी
नवी दिल्ली, 27 जून 2018
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि जर्मनी दरम्यान नागरी विमान वाहतूक क्षेत्रात सह्कार्यावरील सामंजस्य करारावर ज्याचे नाव संयुक्त इच्छा घोषणापत्र असे आहे , यावर स्वाक्षरी करायला मंजुरी दिली. यामुळे भारत आणि जर्मनी दरम्यान सुरक्षित, परिणामकारक आणि प्रभावी विमान वाहतुकीच्या विकासाला चालना मिळेल.
संयुक्त इच्छा घोषणापत्र स्वरूपातील सामंजस्य करार भारत आणि जर्मनी दरम्यान नागरी उड्डाण संबंधामध्ये एक महत्वपूर्ण टप्पा आहे. आणि यामध्ये उभय देशांदरम्यान अधिक व्यापार, गुंतवणूक, पर्यटन आणि सांस्कृतिक देवाणघेवाण वाढविण्याची क्षमता आहे.
संयुक्त इच्छा घोषणापत्रावर स्वाक्षरी करून नागरी विमान वाहतूक क्षेत्रात ज्ञान आणि अनुभवाचे आदान प्रदान, सहकार्य याद्वारे प्रस्थापित संबंध अधिक बळकट करण्याची दोन्ही देशांची इच्छा आहे. संयुक्त इच्छा घोषणापत्राचा मुख्य उद्देश पुढील क्षेत्रात परस्पर सहकार्याला प्रोत्साहन देणे हा आहे:
1. हवाई सुरक्षा आणि हवाई वाहतूक व्यवस्थापन
चर्चासत्रे, दौरे आणि अन्य योग्य माध्यमातून हवाई सुरक्षा आणि हवाई वाहतूक व्यवस्थापनाशी संबंधित उत्तम पद्धती आणि माहितीचे आदान प्रदान
2. हेलिपोर्ट्स आणि हेलिकॉप्टर वैद्यकीय सेवा
हेलिपोर्ट्स आणि हेलिकॉप्टर आपत्कालीन वैद्यकीय सेवेशी संबंधित उत्तम पद्धती आणि माहितीचे आदान प्रदान
3. नियमन आणि धोरण
महत्वपूर्ण आंतरराष्ट्रीय मुद्द्यांवर आयसीएओ येथे सहकार्य सुरु ठेवणे
4. कॉर्पोरेट आणि व्यापार हवाई वाहतूक विकास
व्यापार आणि अव्यावसायिक हवाई वाहतुकीसाठी सुविधांबाबत माहितीचे आदान-प्रदान
5. पर्यावरण
i) शाश्वत आणि पर्यावरण-स्नेही एरोड्रोम विकास आणि नियोजनावर विशेष भारासह सरकारच्या एरोड्रोम संबंधीच्या माहितीचे आदान -प्रदान
ii) राष्ट्रीय आणि अंतरराष्ट्रीय स्तरावर हवाई वाहतुकीशी संबंधित हरित वायू उत्सर्जन आणि हवामान बदल समस्येवर तोडगा काढण्यासाठी आंतरराष्ट्रीय स्तरावर सहकार्य
6. प्रशिक्षण आणि कौशल्य विकास हवाई सुरक्षा क्षेत्रात तांत्रिक आणि बिगर-तांत्रिक सहकार्य आणि प्रशिक्षणातील भागीदारीच्या संधींचा शोध घेणे
B.Gokhale/S.Kane/P.Malandkar
(Visitor Counter : 61
आरोग्य आणि कुटुंब कल्याण मंत्रालय
केंद्र सरकारने कोविड रुग्णसंख्या वाढत असलेल्या राज्ये / केंद्रशासित प्रदेशांमध्ये बहु-शाखीय उच्च स्तरीय केंद्रीय पथके तैनात केली
नवी दिल्ली, 24 फेब्रुवारी 2021
केंद्र सरकारने कोविड प्रतिसाद आणि व्यवस्थापनासाठी तसेच महामारीचा प्रभावीपणे सामना करण्यासाठी सार्वजनिक आरोग्य उपाययोजनांमध्ये मदत म्हणून महाराष्ट्र, केरळ, छत्तीसगड, मध्य प्रदेश, गुजरात, पंजाब, कर्नाटक, तामिळनाडू, पश्चिम बंगाल या राज्यांमध्ये आणि केंद्रशासित प्रदेश जम्मू-काश्मीरमध्ये उच्चस्तरीय बहु-शाखीय पथके तैनात केली आहेत. तीन-सदस्यांच्या बहु-शाखीय पथकांचे नेतृत्व आरोग्य मंत्रालयातील सहसचिव स्तरीय अधिकारी करत आहेत. ही पथके राज्ये / केंद्रशासित प्रदेश प्रशासनाबरोबर समन्वयाने काम करतील आणि कोविड-19 प्रकरणांमध्ये अलिकडे होत असलेल्या वाढीची कारणे शोधतील. संक्रमणाची साखळी तोडण्यासाठी आवश्यक कोविड नियंत्रण उपायांसाठी ते राज्य / केंद्रशासित प्रदेशांच्या आरोग्य प्रशासनाशी समन्वय साधतील. कोविड व्यवस्थापनात आतापर्यंत झालेली प्रगती कायम राहील हे सुनिश्चित करण्यासाठी संबंधित जिल्हा अधिकाऱ्यांबरोबर उद्भवणाऱ्या परिस्थितीचा नियमितपणे गंभीर आढावा घेण्याची सूचना राज्ये / केंद्र शासित प्रदेशांना करण्यात आली आहे.
केंद्राने महाराष्ट्र, केरळ, छत्तीसगड, मध्य प्रदेश, गुजरात, पंजाब या राज्यांना आणि जम्मू-काश्मीर केंद्रशासित प्रदेशाला पत्र देखील लिहिले आहे. या राज्यांमध्ये आरटी-पीसीआर चाचण्यांचे प्रमाण कमी होत असून काही जिल्ह्यांमध्ये कोविड बधितांच्या संख्येत वाढ दिसून येत आहे.
केंद्रीय आरोग्य सचिवांनी लिहिलेल्या पत्रात, संक्रमण साखळी तोडण्यासाठी आक्रमक उपाययोजना करण्यावर लक्ष केंद्रित करण्याचे आणि आत्तापर्यंत न सापडलेल्या रुग्णांचा शोध घेण्यासाठी आरटी-पीसीआर चाचणीत वाढ करण्याचे आवाहन करण्यात आले होते. या राज्ये / केंद्रशासित प्रदेशांना आरटी-पीसीआर आणि रॅपिड अँटीजेन चाचण्यांचे योग्य विभाजन करून प्रभावित जिल्ह्यांमध्ये लक्षपूर्वक चाचण्या वाढवण्याचा सल्ला देण्यात आला आहे आणि लक्षणे आढळलेल्या मात्र अँटीजेन चाचणी निगेटिव्ह आलेल्यांची आरटी-पीसीआर चाचणी अनिवार्य करण्याच्या सूचनाही देण्यात आल्या. बाधित व्यक्तींना तातडीने अलगीकरण / रुग्णालयात दाखल करणे आवश्यक आहे, तसेच त्यांच्या संपर्कात आलेल्यांचा शोध घेऊन कोणत्याही विलंबाशिवाय त्यांचीही चाचणी केली पाहिजे.
M.Chopade/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 183
आरोग्य आणि कुटुंब कल्याण मंत्रालय
भारतातील एकूण कोविड-19 प्रतिबंधक लसीकरण व्याप्तीने 200.91 कोटी मात्रांचा टप्पा पार केला
12 ते 14 वयोगटातील किशोरांना 3.82 कोटीहून  अधिक पहिली मात्रा
भारतातील उपचाराधीन रूग्णांची संख्या सध्याच्या घडीला 1,48,881
गेल्या 24 तासांत, 21,566 नव्या रूग्णांची नोंद
सध्याच्या घडीला कोविडमुक्तीचा दर 98.46 टक्के
गेल्या 24 तासांत, 18,294 रूग्ण कोरोनामुक्त तर एकूण कोरोनामुक्त रूग्णसंख्या 4,31,50,434
साप्ताहिक पॉझिटिव्हिटी दर 4.50 टक्के
आज सकाळी सात वाजता आलेल्या तात्पुरत्या अहवालानुसार, देशातील एकूण कोविड-19 प्रतिबंधक लसीकरण व्याप्तीने 200.91 कोटी मात्रांचा टप्पा पार केला आहे. 2,64,98,391 सत्रांच्या माध्यमातून हे साध्य करण्यात आले आहे.
12 ते 14 वयोगटातील किशोरांसाठी कोविड प्रतिबंधक लसीकरण मोहीम 16 मार्च 2022 रोजी सुरू करण्यात आली. आतापर्यंत 3.82 हून  अधिक किशोरांना पहिल्या डोसच्या मात्रा देण्यात आल्या आहेत. त्याचप्रमाणे, 18 ते 59 वयोगटातील लोकांना कोविड-19 खबरदारीची लसीची मात्रा देण्याची मोहीम 10 एप्रिल 2022 पासून सुरू झाली.
आज सकाळी आलेल्या तात्पुरत्या अहवालानुसार एकत्रित आकडेवारीचा तपशील असा आहे.
|
|
Cumulative Vaccine Dose Coverage
|
|
HCWs
|
|
1st Dose
|
|
10410641
|
|
2nd Dose
|
|
10082207
|
|
Precaution Dose
|
|
6090515
|
|
FLWs
|
|
1st Dose
|
|
18428331
|
|
2nd Dose
|
|
17656581
|
|
Precaution Dose
|
|
11633199
|
|
Age Group 12-14 years
|
|
1st Dose
|
|
38220319
|
|
2nd Dose
|
|
26602139
|
|
Age Group 15-18 years
|
|
1st Dose
|
|
60924883
|
|
2nd Dose
|
|
50337271
|
|
Age Group 18-44 years
|
|
1st Dose
|
|
559039608
|
|
2nd Dose
|
|
506605213
|
|
Precaution Dose
|
|
9569637
|
|
Age Group 45-59 years
|
|
1st Dose
|
|
203594377
|
|
2nd Dose
|
|
194735575
|
|
Precaution Dose
|
|
7039257
|
|
Over 60 years
|
|
1st Dose
|
|
127379127
|
|
2nd Dose
|
|
121681902
|
|
Precaution Dose
|
|
29161187
|
|
Precaution Dose
|
|
6,34,93,795
|
|
Total
|
|
2,00,91,91,969
भारतातील एकूण उपचाराधीन रूग्णसंख्या सध्याच्या घडीला 1,48,881 आहे. उपचाराधीन रूग्णसंख्येची टक्केवारी देशाच्या एकूण पॉझिटिव्ह रूग्णांच्या तुलनेत 0.34 टक्के इतकी आहे.
परिणामी, भारताचा कोरोनामुक्तीचा दर सध्याच्या घडीला 98.46 टक्के इतका आहे. गेल्या 24 तासांत, 18,294 रूग्ण कोरोनामुक्त झाले असून कोरोनामुक्त झालेल्यांची  आता 4,31,50,434 इतकी आहे.
गेल्या 24 तासांत, 21,566 नव्या रूग्णांची नोंद झाली आहे.
गेल्या 24 तासांत, एकूण 5,07,360 एकूण चाचण्या पार पाडल्या आहेत. आतापर्यंत, भारताने एकूण 87.11  कोटी हून अधिक चाचण्या घेतल्या आहेत.
देशातील साप्ताहिक पॉझिटिव्हिटी दर सध्याच्या घडीला 4.50 टक्के इतका असून दैनंदिन सध्याच्या घडीला 4.25 टक्के इतका आहे.
रसायन आणि खते मंत्रालय
केंद्रीय रसायने आणि खते मंत्री डॉ. मनसुख मांडविया यांनी आज दुसऱ्या जागतिक रसायने आणि पेट्रोकेमिकल्स निर्मिती केंद्राचे  उद्घाटन केले
नवी दिल्ली, 25 नोव्हेंबर 2021
"केंद्र सरकारचे कठोर परिश्रम आणि चिकाटी भारताचे जागतिक रासायनिक आणि पेट्रो-केमिकल निर्मिती केंद्रात परिवर्तन सुनिश्चित करेल." आज नवी दिल्ली येथे दुसऱ्या जागतिक रसायने आणि पेट्रोकेमिकल्स निर्मिती केंद्राच्या  उद्घाटन सत्रात केंद्रीय आरोग्य आणि कुटुंब कल्याण, रसायने आणि खते मंत्री डॉ. मनसुख मांडविया यांनी ही माहिती दिली. केंद्रीय रसायने आणि खते आणि नवीन आणि नवीकरणीय ऊर्जा राज्यमंत्री भगवंत खुबा, आणि तामिळनाडूचे उद्योग मंत्र,थिरु थंगम थेन्नारसू यावेळी उपस्थित होते.
डॉ.मांडविया म्हणाले की, केंद्र सरकारने पीएलआय योजना, व्यवसाय सुलभता , कॉर्पोरेट कर प्रणालीत सुधारणा, एमएसएमई क्षेत्राला पाठिंबा यांसारखे अनेक उपक्रम हाती घेतले आहेत. या उपक्रमांमुळे भारत उद्योगासाठी एक आकर्षक ठिकाण बनले आहे. देशात संशोधन आणि विकास तसेच नवोन्मेषाला चालना देण्यासाठी हितधारकांनी एकत्र येणे आवश्यक असल्यावर त्यांनी भर दिला. ते म्हणाले की, सरकार भारतीय वैज्ञानिकांचे म्हणणे ऐकून त्यांना मदत करत आहे आणि त्यांना लसीच्या जलद संशोधनासाठी आवश्यक वातावरण उपलब्ध करून दिले आहे ज्याचा आज आपल्याला फायदा झाला आहे. त्याचप्रमाणे, पीएलआय योजना देशांतर्गत उद्योगांना त्यांचे उत्पादन वाढवण्यात आणि जागतिक ब्रँड्सना आकर्षित करण्यात मदत करत आहे; त्यामुळे देशातील निर्मिती अधिक आकर्षक बनली आहे.
हा कार्यक्रम रसायने आणि पेट्रोकेमिकल्स विभागाने फिक्की अर्थात फेडरेशन ऑफ इंडियन चेंबर्स ऑफ कॉमर्स अँड इंडस्ट्री  सह संयुक्तपणे फिजिटल स्वरूपात  आयोजित करण्यात आला.
G.Chippalkatti/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 163
पंतप्रधान कार्यालय
बीआरओ अर्थात सीमा रस्ते संघटनेने पूर्ण करून आज राष्ट्रार्पण केलेल्या ९० पायाभूत सुविधा प्रकल्पांची पंतप्रधानांनी केली प्रशंसा
बीआरओ अर्थात सीमा रस्ते संघटनेने पूर्ण करून आज राष्ट्रार्पण केलेल्या ९० पायाभूत सुविधा प्रकल्पांची
पंतप्रधान नरेंद्र मोदी यांनी प्रशंसा केली आहे. देशभरातील ११ राज्ये व केंद्रशासित प्रदेशांमध्ये उभारलेल्या या प्रकल्पांवर सुमारे २,९०० कोटी रुपये खर्च झाले आहेत. संरक्षण मंत्री राजनाथ सिंग यांनी हे ९० प्रकल्प आज राष्ट्राला समर्पित केले.
पंतप्रधानांनी एक्स वर लिहिले , “या महत्वाच्या प्रकल्पांमुळे सीमावर्ती भागांत पायाभूत सुविधांची परिस्थिती सुधारण्यात मोठे योगदान मिळेल.”
शिक्षण मंत्रालय
विद्यापीठांसाठीच्या QS या जागतिक मानांकनांत वर्ष 2022 मध्ये, भारतातील तीन विद्यापीठांना पहिल्या दोनशेमध्ये स्थान
विद्यापीठ मानांकनांमध्ये भारतीय तंत्रज्ञान संस्था-मुंबई  177 व्या स्थानावर
संशोधनाबाबत बंगळुरू येथील भारतीय विज्ञान संस्था जगात सर्वोत्कृष्ट
नवी दिल्ली, 9 जून 2021
विद्यापीठांसाठीच्या QS या जागतिक मानांकनांमध्ये वर्ष 2022 मध्ये, भारतातील 3 विद्यापीठांनी पहिल्या दोनशेमध्ये स्थान मिळवले आहे. तर संशोधनाबाबत बंगळुरू येथील भारतीय विज्ञान संस्था जगात सर्वोत्कृष्ट ठरली आहे. QS म्हणजे क्वाकारेली सायमंड्स ही संस्था जागतिक पातळीवर उच्चशिक्षण संस्थांचे विश्लेषण करते. या संस्थेने आज जगभरातील शैक्षणिक संस्थांसाठी अठरावी आंतरराष्ट्रीय विद्यापीठ मानांकने जाहीर केली.
विद्यापीठ मानांकनांमध्ये भारतीय तंत्रज्ञान संस्था-मुंबई  177 व्या, दिल्ली-आयआयटी 185 व्या तर बेंगळुरूची भारतीय विज्ञान संस्था 186 व्या क्रमांकावर आहे. केंद्रीय शिक्षणमंत्री रमेश पोखरियाल निशंक यांनी या संस्थांचे अभिनंदन केले आहे.
"शिक्षण आणि संशोधनाच्या क्षेत्रांत भारत उत्तुंग भरारी घेत असून, तो आता जगद्गुरू होण्याच्या मार्गावर आहे" अशा शब्दात पोखरियाल यांनी समाधान व्यक्त केले. "विद्यार्थी, अध्यापकवर्ग आणि शिक्षणक्षेत्राशी संबंधित अन्य भागीदारांचे सतत कल्याण चिंतणारा पंतप्रधान नरेंद्र मोदी यांच्यासारखा गुरु लाभल्याचा अभिमान वाटतो" अशी भावनाही त्यांनी व्यक्त केली.
आपल्या शिक्षणसंस्थांना जागतिक क्रमवारीत स्थान मिळण्यात, राष्ट्रीय शिक्षण धोरण– 2020 आणि सर्वोत्तमता संस्थेसारख्या उपक्रमांचे योगदान मोठे आहे. QS आणि टाइम्स समूहाने घोषित केलेल्या मानांकनांवरून असाच निष्कर्ष निघत असल्याचेही ते म्हणाले.
M.Chopade/J.Waishampayan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 245
पंतप्रधान कार्यालय
महाराणा प्रताप यांच्या जयंतीनिमित्त पंतप्रधानांची त्यांना आदरांजली
महाराणा प्रताप यांना त्यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे.
एका ट्विटमध्ये पंतप्रधान म्हणाले;
शौर्य आणि पराक्रमाचे प्रतीक असलेल्या महाराणा प्रताप यांना त्यांच्या जयंतीनिमित्त विनम्र अभिवादन.त्यांच्या शौर्याची आणि संघर्षाची गाथा देशवासियांना नेहमीच प्रेरणा देत राहील.